
Bases específiques i convocatòria del Concurs de composició de la música del Nou Ball de Nans de Puig-reig


1. Presentació i objecte

El municipi de Puig-reig és ric en tradicions i elements de la cultura popular catalana. Les seves figures de cultura popular actualment abarquen tradicions diverses com els gegants, els diables o els nans. Precisament dels nans no se’n té gaire informació, en l’actualitat. Els sis nans de Puig-reig, representats per diferents tradicions i personatges, sembla que van arribar al poble a través de la Colla de Gegants de Puig-reig, fa més de 30 anys, o fins i tot amb anterioritat a aquesta. Servint inicialment com un acompanyament de la parella de gegants del poble, van ser recuperats a mitjans de la dècada dels anys 2000, participant principalment a la Festa Major de Puig-reig i a la trobada gegantera de Sant Martí amb una ballada. Aquest ball, l’únic que té la comparsa, té música de Ramon Noguera i va ser coreografiat per Mercè Rebeya, tots dos veïns del municipi. Enguany, un grup de joves de Puig-reig han pres el relleu de la Colla de Nans, amb l’objectiu de promoure aquest element cultural del poble, impulsar la seva presència en les festes i actes del municipi i fer-ne difusió a tots els veïns i veïnes, especialment als més petits, per tal d’assegurar-ne la continuïtat.

L’Ajuntament de Puig-reig, a proposta de la regidoria de Cultura i amb la col·laboració de la Colla de Nans de Puig-reig, convoca un concurs de composició de la música del Nou Ball de Nans de Puig-reig, que té com objectius encoratjar la creació de noves composicions musicals que mantinguin les formes tradicionals de la música popular catalana; donar suport a músics del territori i músics emergents per a la creació de noves peces del patrimoni cultural immaterial català; fomentar la col·laboració entre músics i grups de cultura de popular per a la producció i interpretació de música catalana tradicional; i promoure el vincle entre els veïns i veïnes de Puig-reig amb la Colla dels Nans de Puig-reig i els seus elements representatius.

En aquest sentit, l’Ajuntament de Puig-reig engega un procés participatiu, on els veïns i veïnes poden votar les diferents obres finalistes del concurs i escollir aquella que s’ajusti més al que els veïns i les veïnes volen com a Ball de Nans de Puig-reig. El procés participatiu pretén promoure canals per tal que la ciutadania no sigui només observadora sinó que, si ho desitja, intervingui de forma activa d’allò que passa al municipi, com a expressió de la democràcia participativa. La ciutadania podrà participar de forma activa en les diferents fases que preveu el procés participatiu: la sessió informativa i presentació de les obres finalistes i la de votació, promogudes per l’Ajuntament de Puig-reig i amb la col·laboració de la Colla de Nans de Puig-reig. Per tant, aquestes bases també tener per objecte determinar el procediment a seguir per seleccionar l’obra guanyadora del Concurs de composició de la música del Ball de Nans de Puig-reig.

2. Règim jurídic

El règim jurídic d’aplicació es deriva, principalment, de les següents normes:

· Llei 7/85, de 2 d’abril, reguladora de les bases de règim local, art. 69 i 70;
· Decret legislatiu 2/2003, pel qual s’aprova el Text refós de la Llei municipal i de règim local de Catalunya;
· Llei 10/2014, del 26 de setembre, de consultes populars no referendàries i d’altres formes de participació ciutadana.



3. Format dels treballs.

Les obres hauran de satisfer les següents bases:

El concurs té una única categoria, corresponent a un ball de nans o capgrossos.
Els instruments de la peça musical han de ser els d’una cobla en la seva formació més recurrent, entent per això: flabiol i tamborí, dos tibles, dues tenores, dues trompetes, un trombó, dos fiscorns i contrabaix.
Les obres han de ser originals, inèdites i no poden haver estat premiades en altres certàmens o concursos.
Es valorarà que les obres tinguin una durada ajustada a les durades usuals d’un ball de nans, amb una durada màxima de dos minuts. A l’obra haurà de constar el tempo establer per l’autoria de la peça.
Es valorarà especialment que les obres estiguin escrites en les tonalitats i tessitures considerades habituals per a cadascun dels instruments.
Les obres es presentaran en partitura general, on s’escriurà cada veu en un pentagrama.

Les obres s’hauran de lliurar a través d’una instància general a la web de l’Ajuntament de Puig-reig amb els següents arxius:

La partitura en format editable per programa de partitures .xml (opcional en .mid i .pdf). En ella haurà de constar el títol de la peça, el pseudònim de l’autoria, indicació del tempo i l’instrument per la que està escrita cada veu.

Un altre document .pdf amb el pseudònim com a nom del fitxer i en l’interior del qual han de constar les dades personals de l’autoria de la peça (nom, adreça, telèfon i correu electrònic de contacte, i una breu presentació de la persona autora).

4. Participants i requisits.

El concurs està obert a totes les persones aficionades a la música. Cada participant pot concursar amb un màxim d’una obra. La participació comporta l’acceptació de les bases. Qualsevol aspecte no previst serà resolt pel Jurat o per la Comissió coordinadora.

5. Procediment de concessió.

El procediment per a la concessió dels premis objectes de regulació en aquestes bases es regeix pels principis de publicitat, transparència, lliure concurrència, objectivitat, igualtat i no discriminació, eficàcia i eficiència.

Les obres presentades seran valorades per un jurat, constituït tal i com es defineix a l’apartat 9 d’aquestes bases i convocatòria. Del total d’obres presentades, el jurat seleccionarà tres obres finalistes. Els premis s’otorgaran mitjançant un procés de consulta ciutadana als veïns i veïnes de Puig-reig, tal i com es defineix a l’apartat 11 d’aquestes bases i convocatòria.

Les bases i convocatòria es publicaran en el BOP de Barcelona. 

També serà objecte de publicació la resolució amb els premis concedits.

6. Premis.

Els premis estan subjectes a l'IRPF. 

D’acord amb l'article 75.3.f) RIRPF no existeix obligació de practicar retenció o ingrés a compte sobre els premis la base dels quals de retenció no sigui superior a 300€.

La dotació del premi a la peça guanyadora serà de 500€.

Per les altres dues obres finalistes hi haurà un obsequi consistent en productes de proximitat del municipi de Puig-reig.

El jurat es reserva el dret de deixar desert alguna de les tres obres finalistes si creu que la qualitat de les obres no és adient.

7. Termini de presentació.

El termini màxim de presentació de les obres serà el dia 30 d’abril de 2025.

8. Drets.

La presentació d’una obra comporta que l’autor no té compromesos els seus drets d’edició, que no ha estat presentada a cap altre concurs pendent d’adjudicació i que no ha estat premiada.

Els drets d’explotació, enregistrament, reproducció, comunicació i difusió pública, inclosa la difusió a Internet, la transformació i la distribució de les obres finalistes, quedaran en propietat de l’Ajuntament de Puig-reig.

Els participants autoritzen i cedeixen els seus drets d’imatge per a l’emissió en els diferents mitjans de comunicació. No tindran mai un ús comercial.

Els participants eximeixen l’organització de qualsevol responsabilitat derivada del plagi o transgressió de la normativa vigent en matèria de propietat intel·lectual.

Les còpies de les obres no finalistes seran destruïdes i eliminades per l’organització una vegada s’hagi fet públic el veredicte del jurat.

9. Jurat.

Per a la instrucció i la selecció de les tres obres finalistes del Concurs es constituirà un jurat de valoració que serà l’òrgan encarregat d’avaluar i ponderar les obres presentades. 

El jurat serà presidit per l’Alcaldessa de l’Ajuntament de Puig-reig, o en qui ella delegui, i estarà format per un membre del claustre de l’Escola Municipal de Música de Puig-reig, un representant de la Colla de Nans de Puig-reig i dues persones vinculades a Puig-reig i al món de les arts i la cultura. Tant la presidència com la resta de membres comptaran amb dret de decisió i vot en relació a la deliberació.

El concurs podrà quedar desert si així ho estima el jurat.

El veredicte del jurat serà inapel·lable i se n’estendrà acta, i en cas d’incidència no prevista en les presents bases, aquest mateix serà l’encarregat de resoldre-la.

10. Procés participatiu

El procés participatiu es coordinarà a través d’una Comissió de coordinació formada pel Regidor de Cultura de l’Ajuntament de Puig-reig, un representant de l’equip tècnic de l’Ajuntament de Puig-reig i un membre de la Colla de Nans de Puig-reig. La Comissió de coordinació s’encarregarà de coordinar l’operatiu del procés, intervenint en la seva definició, organització i dinamització.

El procés seguirà les següents fases:

 Fase de presentació pública
Es durà a terme una campanya de comunicació amb l’objectiu de fer arribar el procés al conjunt de la ciutadania, facilitant la seva comprensió i motivant la seva participació amb una sessió de presentació on es detallaran les propostes objecte de votació organitzada per l’Ajuntament de Puig-reig i la Colla de Nans de Puig-reig.

 Fase de votació
Les votacions es faran o be presencialment o be de manera telemàtica a l’enllaç proporcionat a la pàgina web de l’Ajuntament de Puig-reig.

Cada veí i veïna de Puig-reig, major de 16 anys i que estigui empadronat/da al municipi tindrà habilitat el dret a vot. S’haurà d’escollir una de les tres obres finalistes i cada persona podrà votar una sola vegada. 

Amb l’objectiu de garantir la neutralitat del procés participatiu, l’Ajuntament de Puig-reig,  els seus representants i la Colla de Nans de Puig-reig no podran realitzar cap manifestació a favor o en contra de cap de les obres finalistes durant la fase de presentació pública i la fase de votació.

La fase de votació tindrà una durada de dues setmanes. No s’acceptarà cap tipus de vot fora del termini establert que es comuniqui a la fase de presentació pública.

 Fase de resolució
Un cop realitzat l’escrutini per part de la Comissió de coordinació, es publicaran els resultats de les votacions i les dades sobre el procés participatiu a les xarxes socials i la pàgina web de l’Ajuntament de Puig-reig i de la Colla de Nans de Puig-reig.

El procés participatiu es realitzarà durant el mes de setembre, tot i que en funció de la planificació del procés es pot veure modificat.

11. Entrega de premis.

La resolució del Jurat amb les tres obres finalistes serà comunicada a cada autoria. Per portar a terme el procés participatiu, l’Ajuntament de Puig-reig contractarà a una cobla per enregistrar les tres obres finalistes, amb la finalitat de poder-les presentar a la ciutadania per a la seva valoració i votació. Les autories de les obres podran posar-se en contacte amb la persona que es designi de la cobla contractada, si així ho desitgen, per tal de poder participar en el procés d’enregistrament de la seva obra.

Un cop fets públics els resultats del procés participatiu d’acord amb el que es descriu a l’apartat 10 d’aquestes bases i convocatòria, l’Ajuntament de Puig-reig organitzarà un acte d’entrega de premis, en el qual s’entregarà el premi d’aquest concurs, els obsequis a les dues obres finalistes i s’estrenarà el Ball de Nans guanyador, amb la ballada de la Colla de Nans de Puig-reig i interpretat per cobla.
 
12. Altres disposicions.

En compliment del Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i la Llei Orgànica 3/2018, de 5 de desembre, de protecció de dades i garantia dels drets digitals, s’informa que el l’Ajuntament de Puig-reig com a responsable del tractament de les dades dels participants d’aquest concurs i del procés participatiu, tractarà les dades amb tota la confidencialitat i aplicant les mesures de seguretat que corresponguin. 

El fet de participar a la convocatòria implica la total acceptació d’aquestes bases.

